text: To stemmesedler er blevet væk på Fanø
  21 november 2017 kl. 21.22
  På Fanø har de problemer med at tælle stemmerne op, fordi der mangler stemmesedler.
  På Fanø plejer de at være hurtige med et resultat. Faktisk havde de regnet med at have et resultat omkring klokken 21.15, men her en time senere er der stadig intet resultat.
  Fannikerne kan ikke finde alle stemmerne, og derfor skal stemmerne tælles om. Første manglede de tre stemmer, men ved nærmere eftersyn fandt de én af de tre stemmer.
  - Status er, at vi skal finde de sidste to stemmer. Vi kan ikke indberette et resultat, hvor vi mangler to stemmer, siger Vibeke Kinch, kommunaldirektør på Fanø, til TV SYD.
  Fanø slår sidste valgs stemmerekord, da 85,75 procent af fannikerne har stemt i dag.
  